Thekla Schild

Thekla Augusta Anna Gerda Schild (Karlsruhe, 1890eko martxoaren 8a - Stuttgart, 1991ko azaroaren 13a) Badengo Dukerri Handian titulatu eta arkitekto lanetan aritu zen lehen emakumea izan zen, eta bigarrena Alemanian.

 Lehen urteak 
Aita topografoa zen. Haurtzaroaren zati handi bat Oihan Beltzean eman zuen, gerora Arkitektura karrera hautatzeko eragina zuen ingurune natural hark. 12 urterekin, Karlsruheko Mädchengymnasium-en hasi zen ikasten. Bigarren Hezkuntzako eskola horretan neskak bakarrik onartzen zituzten, eta Alemanian mota horretako erakunde aitzindarietakoa zen. Matematikak eta greziera ziren bere gai gogokoenak. Schild bigarren hezkuntzan graduatu zen 1908an, Abiturreko proba gainditu eta goi mailako hezkuntzara pasa zen.

Theklarentzat eragin handia izan zuen bere ama Eugenie Schildek, adimen eta talentu handiko emakumea. Alabaren alderdi artistikoa bultzatu zuen, eta arkitekturara bideratu zuen, medikuntzaren kaltetan. Izan ere, Theklaren sentiberatasuna eta anatomia-disekzioak bateraezinak zirela uste zuen. Schild-ek arkitektura ikasteko ideia erakargarria iruditzen zitzaion arren, zenbait zalantza zituen gradua emakume bati emango ote zioten. Bere amaren babesa eta Hermann Billingena, Karlsruheko Institutu Teknologikoan arkitektura irakaslea zena, lagungarri izan ziren Berlingo Technische Hochschule-n sartzea lortzeko.

Bere egunerokoan, ikasgelara sartu zeb lehen eguna deskribatu zuen non emakume batek odol hotz handia erakutsi behar zuen ‘ Arkitektura Saileko lehena eta bakarra’ izateko.

Gizonezko mundu batean sartu zen adiskideen artean gizon batzuk aurkitu zituen, eta haiengandik ikasi zuen Alemaniako unibertsitateetako ikasleen arteko harremanen ezaugarri den adiskidetasuna. Ikasle zela gela bat alokatu zuen Munichen. Gurasoengandik urrun, askatasunez eta independentziaz mugitzen zen, eta abenturaz, mendi ibilaldiz eta eskaladaz betetako bizitza zuen Alpeetan. Bere memorietan aitortzen du bere kideek askatasun maila altua ahalbidetu ziotela, bizitza akademikoaren alderdi askotan aktiboki parte hartu ahal izan zuelarik.

Munichetik itzultzean, 1913ko abenduan, Schild-ek bere diploma azterketak prestatu zituen eta bere klaseko lehenengoen artean graduatu zen, Baden-eko lehen emakume diplomatu-ingeniari eta Alemania osoko bigarren lizentziaduna bihurtuz, 1911n Elisabeth von Knobelsdorff-en ondoren.

 Ibilbidea 
Graduatu ondoren, Max Wölher arkitektoaren estudioan hasi zen lanean Düsseldorfen. Wölher, garai hartan, goi-klasearentzat eta familia dirudunentzat hiribilduak eraikitzen zituen “Alemaniako arkitektotzat” jotzen zen. Schild-ek praktiketan lan egin zuen Wilhelm Firgau lankidearekin batera, aldi batez, bere prestakuntza osatzeko eta esperientzia hartzeko, elkarrekin arkitektura bulego bat irekitzeko asmoz. Lehen Mundu Gerraren eztandak hankaz gora jarri zituen haren planak aldi baterako.

Gerra bitartean, Schildek Gurutze Gorriarekin elkarlanean jardun zuen Appenweier hirian, zauritutako soldaduak artatzen.

Gerra amaitu ondoren, arkitektura-jarduerari ekin zion berriro, Curjel eta Moser —Robert Curjel eta Karl Moser— etxearekin. Elizen eraikuntzan aritu ziren batik bat. Esperientziarik gabeko arkitektoa zenez, praktiketako eta ordaindu gabeko lan bat baino ezin izan zuen lortu. Schildek berehala uko egin zion lan horri, etsigarria eta nekagarria iruditzen baitzitzaion etengabeko boluntario-estatusari eustea.

Lanpostu bat aurkitu zuen Krupp von Bohlen enpresaren bulego-eraikinean, Essenen —Alemanian armamentu astuna egiten zuen, eta ezaguna izan zen hainbat herrialde okupaturen eta kontzentrazio-esparruren eskulan esklabo behartua erabiltzeagatik—. Schildek garai hartan eraikitzen ari ziren Krupp hiribildu handiaren birmoldaketan parte hartu zuen.

1916ko abuztuan, 26 urte zituela, Wilhelm Firgau bikotekidearekin ezkondu zen, eta arkitekturan egindako ibilbide laburrari amaiera eman zion. 3 seme-alaba izan zituzten. 100 urte zituela hil zen, 1991n.

 Ikus, gainera 

 Emilie Winkelmann
 Emakumeak arkitekturan

 Erreferentziak 

 Kanpo estekak 

Kategoria:Alemaniarrak
Kategoria:Alemaniako arkitektoak
Kategoria:Emakume arkitektoak